**UTORAK, 21.4.2020.**

Dragi učenici!

Danas ćemo iz Hrvatskog jezika učiti novo nastavno gradivo. Budite pažljivi i pratite moje upute.

Želim vam puno uspjeha u radu!

**HRVATSKI JEZIK** **– Veliko početno slovo u imenima ulica i trgova (čitanka str. 118. i 119.)**

**Pogodite zagonetku!**

Ja sam sladak, svima znan, lako stanem u vaš dlan. Zubima baš nisam sklon, moje ime je \_\_\_\_\_\_\_\_\_\_\_\_\_\_\_.

Što mislite, postoji li negdje zemlja gdje je sve onako kako djeca vole? Da, postoji u priči koja se zove Slatkograd.

**Pročitajte priču!**

 Slatkograd

U Slatkogradu najviše uživaju djeca. Tamo se slatkiši dijele na svakom koraku. Po imenu ulica i trgova djeca znaju gdje ih što očekuje: Čokoladni trg, Trg lizalica, Ulica punjenih bombona. Da biste stigli do Slatkograda, morate krenuti Ulicom mašte te skrenuti do Trga slatkih snova. Tamo se otvaraju vrata za Slatkograd.

**Razmislite i odgovorite:**

1. O čemu govori priča?
2. Zašto su neka slova napisana crvenom bojom?
3. Koje su riječi u nazivima ulica i trgova napisane velikim početnim slovom?

**Promotrite:** Čokoladni trg Ulica mašte Trg slatkih snova

 Trg lizalica Ulica punjenih bombona

Danas ćemo naučiti kako se pišu imena ulica i trgova. Što možete zaključiti iz gornjih primjera?

**PRAVILO**: U imenima ulica i trgova prva se riječ piše velikim početnim slovom.

U našem gradu Rijeci ima jako puno ulica i trgova. Kako se zove ulica u kojoj ti živiš? Po čemu, odnosno po kome su ulice dobile ime? Ulice i trgovi najčešće nose ime neke poznate osobe iz prošlosti.

**Promotrite:**

Ulica Slavka Krautzeka U ovom nazivu riječ **ulica** **je prva riječ** i piše se

 velikim početnim slovom.

Linićeva ulica U ovom nazivu riječ **ulica je druga riječ** i piše se malim

 početnim slovom. Isto pravilo vrijedi i za riječ **trg.**

Frankopanski trg

Trg Josipa bana Jelačića

Što primjećujete? Koje se još riječi u imenima ulica i trgova pišu velikim početnim slovom?

Velikim početnim slovom pišu se vlastita imena (Slavko Krautzek, Josip Jelačić).

**Promotrite:** Trg Josipa bana Jelačića

Što je to ban? To je titula.

**Titula** je naziv koji ide uz ime određene osobe, a kojom se dodatno obilježava položaj te osobe u društvu.

Titule još mogu biti: kralj, barun, car, svetac npr. sveti Franjo…

**Zapamtite! Titule se uvijek pišu malim početnim slovom.**

\_\_\_\_ \_\_\_\_\_ \_\_\_\_\_ \_\_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_ \_\_

Otvorite sada vaše pisanke i prepišite sljedeće:

 21.4.2020.

Veliko početno slovo u imenima ulica i trgova

Ulice:

Ulica Slavka Krautzeka

Linićeva ulica

Put Bože Felkera

Radićeva ulica

Ulica kralja Tomislava

Trgovi:

Trg Josipa bana Jelačića

Frankopanski trg

Trg Viktora Bubnja

Koblerov trg

Trg svete Barbare

U imenima ulica i trgova prva se riječ piše velikim početnim slovom.

Ako ime ulice i trga ima više riječi, vlastita se imena pišu velikim početnim slovom.

\_\_\_\_ \_\_\_\_ \_\_\_\_\_ \_\_\_\_\_ \_\_\_\_\_ \_\_\_\_\_ \_\_\_\_\_ \_\_\_\_\_ \_\_\_\_ \_\_\_\_ \_\_\_\_ \_\_\_\_

Kako biste još jednom ponovili ovo pravopisno pravilo, pročitajte sve što o tome piše u udžbeniku na str. 118. Zatim u radnoj bilježnici na str. 114. i 115.

riješite 1., 2. i 3. zad.

**Pazite!**

Potpuna adresa uvijek mora sadržavati: ime i prezime

 ime ulice i kućni broj

 poštanski broj i ime naseljenog mjesta

Svako naseljeno mjesto ima svoj poštanski broj. Poštanski broj našeg grada je 51 000. (Čitamo: pedeset jedna tisuća)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIRODA I DRUŠTVO** – Moj zavičaj (ponavljanje)

Prošli put smo govorili o našem primorskom zavičaju. Nadam se da vam se prezentacija svidjela i da ste zapamtili većinu toga.

Bilo bi dobro da je danas pogledate još jednom kako biste se svega prisjetili.

Nakon prezentacije, vrijeme je da otvorite vaše bilježnice i pripremite se za pisanje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIMORSKI ZAVIČAJ

(kraj uz Jadransko more)

|  |  |  |
| --- | --- | --- |
|  BILJKEmaslina, bajam, smokva, agrumi, vinova loza, šipak (nar), rogač, zimzeleno drveće i grmlje:* ružmarin
* lovor
* lavanda
* čempres
 |  ŽIVOTINJE-u moru (ribe, školjke, zvjezdače, ježinci)-uz more (galebovi, ovce, koze, magarci)-zaštićene životinje (bjeloglavi sup, morska medvjedica) |  DJELATNOST LJUDIribarstvo pomorstvobrodogradnjaturizammaslinarstvovinogradarstvoovčarstvo |

**NASELJA**: izgrađena uz obalu, kamene kuće

**VRIJEME**: ljeto – dugo, suho, toplo

 zima – kratka, blaga, vjetrovita, kišovita

**OBALA**: mjesto gdje se sastaju kopno i more

**OTOK**: kopno okruženo sa svih strana morem

**POLUOTOK**: dio kopna okružen s tri strane morem

(ovo ne treba crtati…to je samo pojašnjenje za obalu, otok i poluotok)



**Riješi RB na str. 83. /zad. 1.,2.,3. i na str. 84./zad. 4. i 5.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Nadam se da ste spremni za množenje s 6!**

**MATEMATIKA –** udžbenik str. 90. i 91. (**Množenje brojem 6**)

Trebate riješiti 1. zad. ispod naslova (PONOVIMO), pažljivo pročitati matematičku priču, a zatim u matematičku bilježnicu napisati naslov **Množenje brojem 6.**

Nakon naslova preskočiti nekoliko redaka i redom zapisivati množenje s 6. Ispod toga zamijeniti mjesta faktorima.

 1 \* 6 = 6 6 \* 1 = 6

 2 \* 6 = 6 + 6 = 12 6 \* 2 = 12

 3 \* 6 = 6 + 6 + 6 = 18 6 \* 3 = 18

 4 \* 6 = 6 + 6 + 6 + 6 = 24 6 \* 4 = 24

 5 \* 6 = 6 + 6 + 6 + 6 + 6 = 30 6 \* 5 = 30

 6 \* 6 = 6 + 6 + 6 + 6 + 6 + 6 = 36 6 \* 6 = 36

 7 \* 6 = 6 + 6 + 6 + 6 + 6 + 6 + 6 = 42 6 \* 7 = 42

 8 \* 6 = 6 + 6 + 6 + 6 + 6 + 6 + 6 + 6 = 48 6 \* 8 = 48

 9 \* 6 = 6 + 6 + 6 + 6 + 6 + 6 + 6 + 6 + 6 = 54 6 \* 9 = 54

10 \* 6 = 6 + 6 + 6 + 6 + 6 + 6 + 6 + 6 + 6 + 6 = 60 6 \* 10 = 60

Naučimo i VIŠEKRATNIKE broja 6. To su brojevi: 6, 12, 18, 24, 30, 36, 42, 48, 54, 60…

U udžbeniku na str.91. riješite sve zadatke (od 1. do 6.).

BUDITE VRIJEDNI I UČITE TABLICU MNOŽENJA S 6!

Puno vas pozdravlja vaša učiteljica Bojana!